
FRODE SAUGESTAD

Den store løpeboka

Alt du trenger for å nå målene dine på 3 til 42 kilometer

Innledning

Jeg har løpt overalt.

Runde på runde sensommerkvelder på Bislett. Opp langs Akerselva en tidlig vintermorgen, med snø som knitrer under skoene. På støvete grusveier i Kenya, der morgensolen stiger rolig over Rift Valley og horder av løpere taktfast strener av sted. På varme, fuktige kvelder i Yoyogi park i Tokyo der tempoet er lavt, men uttrykkene fokusert. I regnfylte nattetimer i Boston og New York, der stille bygater blir til labyrinter og korridorer av meditasjon og nærvær.

Hvor enn jeg har løpt, har jeg spurt meg selv det samme. Hva er egentlig den beste måten å trene på? Hvilken balanse mellom intensitet og kontroll, mellom fart og følelse, skaper størst fremgang og kontinuerlig utvikling?

Denne søken har tatt meg verden rundt – til japanske universitetslag hvor løpere trener i stillhet og disiplin, til den kenyanske landsbygda med drømmer og lengsler etter et bedre liv, og videre til amerikanske treningsmiljøer hvor entusiasmen er grenseløs. Men uansett kultur og metode har jeg kommet til samme innsikt. Klodens beste løpere trener mindre intenst enn vi tror. De trener tålmodig, bevisst og langsiktig. De trener med stor kontroll på, og forståelse for intensitet.

NM terrengløp lang løype 2023. Gull i min klasse.

Her fra 1987 da jeg var tretten år og løp min første 1500 meter.

I Norge har vi alltid hatt en dragning mot det harde. Vi må kjenne at det koster, ellers føles det ikke ekte. Mange løper for fort på rolige turer. Vi presser på i stedet for å bygge solide fundament. Vi tror innsats og intensitet alene skaper fremgang, mens vi overser den stille prosessen som lar fysiologien gjøre sitt arbeid. Selv har jeg prøvd all verdens treningsmetoder, jeg har stanget hodet i veggen og har jeg ikke gjort alle mulige feil, så har jeg gjort veldig mange.

Terskeltrening – den kontrollerte balanserte tilnærmingen – ble for meg en løsning på dette paradokset. Det som nå kalles den norske modellen viser at du ikke trenger å presse deg selv for å bli god. Du må være nøyaktig. Du må forstå kroppen din. Du må være tålmodig. Du må tåle stillheten underveis.

Det er status å poste kule økter på Strava og fortelle om raske kilometertider og lav laktat.

Men løping, når den gjøres rett, er ikke et spørsmål om å presse på for å skape utvikling. Det er et spørsmål om å holde igjen på rett tidspunkt. Om å bygge kapasitet før du ber kroppen vise den frem.

Etter år med prøving og feiling fikk jeg noen gode resultater, en håndfull NM-gull for veteraner og flere prestasjoner jeg er stolt av i internasjonale gateløp, blant annet har jeg 1., 2., og 3. plass i min aldersklasse i Berlin halvmaraton de siste årene. Samtidig vokste min egen filosofi frem, det mange i dag kjenner som Norwegian singles, tanker som også rommet alt det andre jeg elsker ved det å løpe, med fokus på steg, pust, nærvær til omgivelsene og samhold bland løpevenner.

Jeg ville bygge et miljø der denne filosofien kunne leves, ikke bare læres. Derfor startet jeg Sankthanshaugen løpeklubb – først som et lite initiativ for venner og løpere som delte denne tankegangen, men som nå har blitt en stor og vital klubb midt i Oslo. En klubb der løping ikke bare handler om rekordene, men om fellesskapet, gleden og forståelsen.

Vi favner bredt. Nybegynnere, mosjonister super-mosjonister og norgesrekordholdere i flere aldersklasser, og alle trener side om side. Vi tror på den samme rytmen, den samme nysgjerrigheten, og på kraften i å gjøre det enkle riktig over tid. Samtidig har klubben utviklet seg til å bli et av landets mest prestasjonssterke miljøer for voksne løpere. Ikke fordi vi trener hardere enn andre, men fordi vi trener klokere sammen. Vi løper og reflekterer, vi stiller spørsmål, vi bygger forståelse. Vår styrke ligger i kulturen – en felles tro på at kontroll på intensiteten gir resultater.

Gjennom årene har jeg sett hvordan denne måten å tenke på – den kontrollerte, systematiske, menneskesentrerte treningen – endrer måten folk forholder seg til løping på. Kroppene blir sterkere, men kanskje viktigere: Løpingen blir en kilde til mening og folkehelse, ikke bare prestasjon. Løpeklubben har blitt et levende bevis på at en klok og inkluderende kultur skaper både bredde og topp. At et miljø som respekterer prosessen, også kan fostre de beste.

SOM MENTAL TRENER med utdanning fra NTNU og Olympiatoppen, og som trener 3 fra Universitetet i Innlandet, har jeg lært at bevissthet er vår sterkeste ressurs. Når vi lærer å lytte innover, når vi finner tryggheten i oss selv, kommer fremgangen gradvis og klart til syne. Kroppen finner nye nivåer fordi hodet tillater det. Gjennom egen erfaring har jeg lært at løpingens fysiske grenser alltid henger sammen med våre mentale mønstre. Vi må lære å skape trygghet i det rolige, for å tåle det som er hardt. De mentalt sterke trener ikke hardest – de trener smartest.

Jeg tror norsk løping står ved en terskel i mer enn én forstand. Vi har kunnskapen, vi har viljen, men kanskje har vi mistet sansen for nyansene – for det som ligger under den daglige treningen og ambisjonene. Skal vi bli bedre, må vi lære oss kunsten å løpe sakte(ere) igjen. Å stole på at systemet virker, at stillheten mellom intervallene er like viktig som selve farten.

Denne boka er til deg som elsker å løpe, uansett fart og distanse. Boka er for deg som aldri har løpt før, men gjerne vil komme i gang. Den er for deg som har løpt mye og som nå ønsker å ta løpingen til et nytt nivå, enten du er mosjonist, eller om du vil utvikle deg til et høyt nasjonalt nivå. Dette er en stor bok om løping og her finner du alt du trenger å vite om løpingens historie, treningsfilosofi, fysiologi og konkrete treningsprogram for de aller fleste distanser. Her er en stor oversikt over forberedelser til løp, om drikke og ernæring, om sko og bekledning.

KANSKJE ER IKKE alt like nyttig for deg som leser, men les det som interesserer deg, hent tips, råd og inspirasjon når du trenger det. Og vær trygg på at alt av treningsprogrammer er velprøvd og at metoden fungerer. Nå er det din tur til å bli med.


Del 1

Grunnlaget for løping

«Running is the greatest metaphor for life, because you get out of it what you put into it.»

OPRAH WINFREY

Vi mennesker er født til å løpe.

Gjennom evolusjonen har vi faktisk utviklet oss til å bli den aller ypperste arten når det kommer til løping. De fleste andre dyr kan godt løpe fortere enn oss, men mennesket er uovervinnelig når det kommer til utholdenhet. Våre forfedre utviklet denne utholdenheten på de afrikanske steppene da de var nødt til å vinne over byttedyrene gjennom en utholdenhetsjakt. Her måtte mennesket som jeger bruke lang tid og tålmodighet for å legge ned byttet, rett og slett løpe det i senk.

Hadde vår overlevelse vært basert på kort hurtig spurt, ville vi vært utdødd for lenge siden. Vi har lange ben og sener med korte muskler, noe som gjør at vi ikke kan løpe spesielt hurtig, men vi kan løpe lenge. Stor og kraftig utviklet setemuskel gir oss kraft til å løpe. Tærne våre skiller seg fra apenes og gjør, sammen med fjærede leddbånd, løpestegene våre mer effektive. Vi har også utviklet en helt unik evne til å svette gjennom huden. Da vi mistet kroppshåret, økte evnen vår til å kjøle ned kroppen dramatisk, i motsetning til de fleste andre dyr, som svetter og kjøler ned kroppen gjennom ventilering (og ved å kjøle ned tungen). I tillegg trenger vi mindre å drikke. Vi kan holde det gående lenge og tåler å tape 3 til 5 % væske uten at prestasjonen og intensiteten vår må reduseres vesentlig.

Mennesket utviklet seg som art og overlevde i stor grad på grunn av at vi kunne løpe, vi utviklet oss for å løpe, men også fordi vi kunne løpe; form følger funksjon.

Den dag i dag er vi ikke avhengige av å løpe for å overleve, ikke på samme måte som våre forfedre. Men løping knytter oss ubønnhørlig til forhistorien vår på en spirituell måte. Samtidig er det utvilsomt en lang rekke positive bieffekter for kroppen når vi løper, og på mange måter kan vi si at løping forlenger livet.

Runners high er et kjent begrep i populærkulturen og kommer fra 1970-tallet. Begrepet forklarer den følelsen av glede og ekstase løpere kan oppleve på en løpetur når kroppen skiller ut endorfiner, kroppens naturlige morfin. Endorfiner produseres også ved forelskelse og de kan virke smertelindrende, noe som igjen påvirker vår mentale helse på en positiv måte. Nyere forskning viser dog at svært få løpere faktisk opplever denne «rusen», men at det kanskje heller er et annet stoff som skilles ut ved løping, som gir følelse av velvære og glede: endocannabinoider.

Hjernen påvirkes positivt av løping, da først og fremst hippocampus, som er viktig for vår korttidshukommelse, fokus og læring. Og så må vi ikke glemme fellesskapet løpingen gir, ikke bare med venner på trening, men også, for de ivrigste av oss, som konkurrenter på startstreken.

Men de mest åpenbare fordelene er fysiologiske, som forbedret hjerte- og lungekapasitet, redusert risiko for hjerte- og karsykdommer og lavere blodtrykk. I tillegg får vi styrket skjelett og sterkere muskler i bena. Selv rolig løping er med på å forbedre vårt maksimale oksygenopptak (VO2-maks), som er tett forbundet med bedre generell helse og levealder. Vi vet også at løping og trening generelt reduserer risikoen for type-2-diabetes.

EN (IKKE SÅ) KORT HISTORIE OM LØPING SOM AKTIVITET

England og det britiske imperiet var sentrum for profesjonell løping i siste del av 1800-tallet, sammen med USA. Det var her fremveksten av de tidligste former for ultraløp fant sted, og spesielt løp (og etter hvert gange) over seks dager ble populært. Det var alltid penger, premier og veddemål involvert, så dette var på mange måter de første moderne profesjonelle løperne.

Et skille som i lang tid skulle komme til å prege idretten, var forskjellen mellom profesjonelle og amatørløpere. Frem til slutten av 1800-tallet hadde de fleste av de mest profilerte og kjente løperne vært folk som kom fra enkle kår. Dette var arbeidsfolk som på grunn av tøffe oppvekstvilkår og fysisk krevende arbeid var svært sterke, raske og utholdende. At løping i tillegg ble sett på som vulgær underholdning, gjorde at idretten stort sett tiltrakk seg mennesker fra arbeiderklassen.

I sterk kontrast til dette vokste det frem en idrettsbevegelse som skulle få stor innvirkning på moderne idrett. Den britiske overklassen ønsket ikke å være en del av den primitive løpeunderholdningsindustrien og ville bort fra konkurranser de mente var infisert av juks og korrupsjon på grunn av pengepremiene. De ønsket en ren idrett basert på edle idealer, der den ideelle utøveren ikke var en enkel og barsk kar med arbeiderklassebakgrunn, de ønsket seg en gentlemansport. Overklassens løpere hadde ikke behov for å vinne penger på sine konkurranser, de trengte heller ikke jobbe, og derfor kunne de bruke tiden på studier og trening. Slik ble engelske universiteter sentrale i utviklingen av den tidlige friidretten, for her kunne unge menn foredle kunnskap, vennskap og kropp. Gentleman og amatør var på dette tidspunktet omtrent synonymer, og de første løpekonkurransene som ble arrangert, ekskluderte utøvere som på bakgrunn av arbeid eller tidligere deltakelse i veddeløp ikke var «fine og gode» nok. Menn med bakgrunn i tradisjonelle håndverksyrker var store og sterke og naturlig gode i alt fra kule og diskos til spyd, mens bønder som var ute og passet på kyr eller sauer, fikk mye «trening» i hverdagen og var dermed også diskvalifisert.

For å understreke dette skillet ble The Amateur Athletic Club etablert i 1866, for amatører (gentlemen) som ikke hadde deltatt i åpen profesjonell konkurranse, mottatt penger for å løpe eller hatt løping som levebrød. Året etter strammet de ytterlig inn på hvem som kunne innlemmes, og nå ble også arbeidere og håndverkere ekskludert. Det skulle gå mer enn tjue år før amatørene og de profesjonelle skulle starte en prosess om å forenes, og til tross for dette levde spenningsforholdet mellom amatører og profesjonelle (de som tjente penger på løpingen) til midten av 1900-tallet. (De svenske stjernene Gunder Hägg og Arne Andersson ble faktisk utestengt fra OL i 1946 fordi de hadde brutt amatørreglene i idretten.)

Det var også på denne tiden det ble en etablert praksis med å registrere offisielle verdensrekorder. For de privilegerte klassene hadde idretten handlet mye om idealer om en sunn kropp i et sunt legeme, men med ønsket om rekorder kom også behovet for å standardisere distanser og ikke minst baner. Det vi i dag kjenner som 1500 meter, var en tradisjonell øvelse over tre runder à 500 meter i Frankrike. For britene, med sine yards og inches, ble 1500 meter til «the metric mile» og standardisert som 109 meter kortere enn én engelsk mile, det vil si fire runder på en moderne friidrettsbane pluss 9 meter.

1800-tallet ble avsluttet med gjenoppstandelsen av De olympiske leker i 1896. I tiden etter ble idretten gradvis mer og mer seriøs, og i langt større grad enn tidligere begynte man å systematisere trening og eksperimentere med hva som ga de beste resultatene. Dette er starten på moderne treningsfilosofi.

Mons Monsen Øhren er den norske løperen fra 1800-tallet det kanskje går flest gjetord om. Han er mest kjent under navnet Mensen Ernst. Han ankom London som sjømann i 1818 og fant raskt ut at han kunne tjene bedre som veddeløper enn på havet. Hans kanskje mest kjente prestasjon var da han i 1832 angivelig løp 2500 kilometer fra Paris til Moskva på 15 dager. Dette var ikke hans lengste løpetur, det var derimot tur-retur fra Istanbul til Calcutta, cirka 8300 kilometer på 59 dager. Det er et resultat som virker nesten helt umulig, selv med dagens fancy utstyr og kunnskap.

Tarahumaraene fra Mexico ble verdensberømte med utgivelsen av boka Born to Run av Christopher McDougall i 2009. Selv kaller de seg Rarámuri som kan tolkes til å bety «de som løper» – «de lette på foten». En av de første som beskrev Tarahumara-indianerne var den norske oppdageren og etnografen Carl Lumholtz, og han bemerket at de kunne løpe distanser på over 200 km enten det var på jakt, for å levere varer eller viktige beskjeder. Her som hos urmennesket på de afrikanske steppene ble byttedyrene jaget inn i utmattelse slik at de ble enkle bytter. På samme måte fanget de villhester.

2010-tallets første store «snakkis» var også på mange måter et resultat av Born to Run. Barføttløping var med ett på alles lepper fordi Tarahumaraene løp i små enkle sandaler. Joggesko med demping ble kastet på søppeldynga med det resultat at belastningsskadene økte markant verden over da vanlige løpere ikke var trent for å løpe uten sko. Trenden ble kortvarig, og i dag er det svært få seriøse løpere med romantiske drømmer om å løpe fort eller som vil løpe uten ordentlige sko.

En annen berømt løpende legende er Hjortefot, eller Lewis Bennett som han egentlig het. På starten av 1860-tallet ble han en stor løpestjerne i England, hvor opptredenene hans ble like berømte for show og utkledninger som for hans utholdende egenskaper som løper. Han var både showmann og idrettsmann og visste å spille på britenes fordommer og eksotiske forventninger til hvordan en indianer så ut og oppførte seg. Hjortefot påsto at han aldri hadde trent, og det til tross for at han på et tidspunkt skal ha løpt 10 miles (16,1 kilometer) på 51.26, og ved en annen anledning satte verdensrekord på timesløp med 11,72 miles (18,41 kilometer), prestasjoner som er såpass gode at han i dag ville kvalifisert seg til NM på 10 000 meter for menn.

Rundt starten av 1900-tallet eksisterte det i hovedsak to parallelle treningsfilosofier. Enten trente man veldig langt og rolig, som fire til fem lengre gåturer per uke, gjerne opp mot tre mil på én tur. På den andre siden var det svært kort og svært intensivt trening som gjaldt, som et fåtall korte sprinter på 60–100 meter og et par lengre drag på 1–2 minutter. Begge tilnærmingene ga faktisk resultater på det som var datidens elitenivå. Løpere som Alfred Shrubb (1879–1964) løp en engelsk mile på 4.22, 5000 meter på 14.51 og 10 000 meter på 30.51. Leonard Hurst (1871–1937) vant det første Paris maraton, som ble arrangert i 1896. Da løp han cirka 40 kilometer på 2.31, noe som tilsvarer 2.38 på maraton. Treningen til Shrubb og Hurst besto hovedsakelig av lange gåturer med noen kortere rolige løpeturer. En eksponent for den andre tilnærmingen var Joseph (Joe) Binks (1874 –1966). Han løp angivelig kun én dag i uka, og da cirka tre–fire kilometer rolig etterfulgt av noen korte spurter. Han løp en engelsk mile på 4.16 og tre mile (4827 meter) på 14.10, noe som tilsvarer cirka 14.40 på 5000 meter. Alle disse tidene er respektable den dag i dag, selv for dagens norske sub-elite/supermosjonister. Mon tro hvor fort de kunne løpt med dobbel terskel, karbonsko, laktatmålinger og bicarb?

På det tidlige 1900-tallet ble begrepet «de flyvende finnene» kjent verden over. Dette var en gjeng finske (ski)løpere som påvirket internasjonal løping i stor grad med brødrene Kolehmainen i spissen. Den mest kjente av dem var Johannes (Hannes), som vant flere medaljer under OL i Stockholm i 1912. Men fremfor alt var det Paavo Nurmi som skulle bli den store finske løperen på starten av 1900-tallet. Mange mener at de flyvende finnene var de første til å drive systematisk trening. Lange gåturer på opptil fire timer var et viktig fundament, i tillegg til litt kortere og hurtigere løpeturer på omkring fem kilometer. En utøver som Nurmi brukte også løpeturene til å avslutte mer progressivt, han løp de siste kilometerne raskere, i tilnærmet spesifikk konkurransefart. På toppen av dette drev de med kortere sprinter. Vinterstid ble det også en del skigåing. Spaserturene var hurtige, nesten som en form for rolig løpetrening. Samlet sett ble dette relativt stort treningsvolum sammenliknet med mange av deres konkurrenter, med opptil tre økter for dagen. Vi ser allerede her en form for polarisert trening, at det skilles på treningsintensiteten.

På andre siden av Atlanterhavet var det fokus på fart. Treningsvolumet var lavt sammenliknet med de finske løperne. Samtidig begynte man å ane konturene av hva som senere skulle komme med intervaller og fartsvariasjoner. En av datidens store løpere var Glenn Vernice Cunningham (1909–1988), som på en uke for eksempel kunne løpe 1–2 ganger 600 meter, 4–5 ganger 400 meter og 2–3 raske 200 meter. Av lengre økter var det kanskje en ukentlig lengre gåtur. Eugene George Venzke (1908–1992) introduserte mer volum og flere repetisjoner på øktene, og her kan man også se at det er variasjon mellom harde og korte økter eller lengre og roligere løping. 8 ganger 400 meter den ene dagen og 10 kilometer rolig løping neste dag.

Søta bror skulle få stor innflytelse på internasjonal løping på 1930- og 40-tallet. Tikjemperen Gustaf «Gösta» Richard Mikael Holmér (1891–1983) ble senere trener, og kom opp med ideen til det vi i dag kjenner som fartslek, det vil si en ustrukturert form for intervalltrening hvor man på en lengre rolig tur løp flere raskere drag. Ofte ble terrenget brukt som inspirasjon. Når man for eksempel kom til en liten bakke, løp man denne raskt for så å fortsette den rolige løpingen på toppen, eller man spurtet mellom lyktestolper. En fartslek skulle først og fremst utføres basert på følelse og intuisjon, og det var ofte opp til løperne selv å avgjøre hvor raske og hvor lange dragene skulle være, da det ikke var noen trener som fulgte med og sto med stoppeklokka. De fremste svenske eksponentene for fartslek var Gunder Hägg (1918–2004), Arne Valdemar Andersson (1917–2009) og Lennart Strand (1920–2004), som ofte løp to slike økter på 5–7 kilometer hver dag, med litt roligere på morgenen. Hägg og Andersson ble best og satte til sammen nærmere tjue verdensrekorder fra 1500 meter til 5000 meter. Hägg ble den første i verden til å løpe 5000 meter på under 14 minutter, og han var også svært nær å bryte den magiske grensen på 4 minutter for en engelsk mile med 4.01.4 i 1945. Det var en verdensrekord som sto helt til Roger Bannisters berømte 3.59.4-løp i 1954. Verden fikk dessverre aldri se Hägg og Andersson i de store internasjonale mesterskapene. Delvis på grunn av andre verdenskrig, men hovedsakelig fordi de begge dessverre huskes best for å ha blitt utestengt fra OL etter å ha tatt imot penger i forbindelse med sine løp.

Fokuset på hurtighet øker altså utover 1900-tallet. I Tyskland vokste det frem en retning ledet av en ung forsker og trener ved navn Woldemar Gerschler. Han mente at både de finske og de svenske metodene manglet trening med høy intensitet, og at hjertet måtte trenes til å bli sterkt og på den måten pumpe mer blod til musklene (det vi i dag kjenner som slagvolum). Målet var å løpe så hurtig at pulsen raskt kom opp på 170–180 slag, og at den skulle falle til cirka 120–130 slag før man gjøv løs på neste drag. Distansene var stort sett fra 100 eller 200 meter med noen litt lengre drag, men sjelden over 800 meter. Denne metoden sørget for at man fikk mye stimuli på hjertet uten at dragene ble altfor lange og harde.

Utover 1950-tallet skulle intervallene overta, men det var fremdeles to ulike tilnærminger: enten høyt volum eller høy intensitet. Den kanskje mest kjente utøveren fra denne perioden er Emil Zátopek, som kunne løpe 40, 50 eller 60 ganger 400 meter hver dag i en lengre periode. Noen dager også med doble eller triple økter. Samlet førte dette til et høyt treningsvolum med svært mange løpte kilometer i relativt høy fart. En motsats til Zátopek var Franz Stampfl, som veiledet blant andre Roger Bannister. Her var fokus i større grad på høy hastighet med lengre pauser. Man løp for eksempel ti ganger 400 meter på 1500 meter-/mile-konkurransefart. De kunne også løpe litt lengre drag, opptil 1200 meter. I starten av sesongen var hastigheten på dragene litt lavere, og så ble det løpt raskere og raskere jo nærmere man kom konkurranseperioden. I tillegg løp han gjerne en litt lengre roligere tur, ofte en fartslek på 10–14 km.

Det var imidlertid en gjeng ungarske løpere og deres trener Mihály Iglói som skulle videreutvikle treningen på slutten av 1950- og starten av 1960-tallet. Sándor Iharos (1930–1996), László Tábori (1931–2018) og István Rozsavolgyi (1929–2012) sto for et lite skred av verdensrekorder i 1955 på det meste av mellomdistanse og kortere langdistanse. De tok hele ni verdensrekorder på ett år, og da de ankom OL i Melbourne i 1956, var de store favoritter. Der gikk det langt fra slik de hadde planlagt, fordi oppladningen til OL ble ødelagt da den ungarske revolusjonen ble knust av Sovjetunionen bare uker før OL startet. Iglói og Tábori hoppet av etter OL, bosatte seg i Los Angeles og ble etter hvert trenere for Bob Schul, som ble olympisk mester på 5000 meter i Tokyo i 1964, etter en av de sterkeste sisterundene i historien. Iglóis filosofi var at intens intervalltrening var bedre enn lengre og roligere løping. Hans kanskje viktigste bidrag var at han delte opp treningen i sett, med varierende lengde og hastigheter i samme økt. Det kunne for eksempel være x antall 100 meter / 150 meter / 400 meter / 150 meter / 100 meter i samme økt. Pausene mellom dragene besto ofte av lett jogg. Det var aldri en bestemt tid dragene skulle løpes, det var mer fokus på opplevd fart/anstrengelse, som lett, frisk, god og hard. Draglengdene var som regel korte, og begrunnelsen var at da rakk ikke laktatnivået å stige altfor høyt, slik at man på den måten samlet kunne løpe en lengre distanse med høyere hastighet.

Emil Zátopek (1922–2000) var en tsjekkoslovakisk friidrettsutøver med kallenavnet «det løpende lokomotivet». Han er mest berømt for å ha vunnet gull på 5000 meter, 10 000 meter og maraton under OL i Helsingfors i 1952. Han satte 18 verdensrekorder og revolusjonerte trening med å løpe opp mot 60 ganger 400 meter på én dag.

Volum var også det som i de neste tiårene skulle dominere internasjonal løping. Sentrum for den nye treningsmetoden var delvis Australia, men i størst grad New Zealand. Unggutten Herb Elliott vant stort sett alle 1500-meterløp i hele karrieren sin (den var dog kort, og han la opp allerede som 22-åring). Elliott var stjerneelven til Percy Cerutty, som på mange måter var en innovatør når det kom til trening for mellom- og langdistanse. Elliott var fysisk overlegen sine konkurrenter mye takket være at Cerutty var en pioner når det kom til tung styrketrening for løpere. Cerutty var ingen tilhenger at tradisjonell og hard intervalltrening. Treningen for en løper som Elliott besto av en lengre kontinuerlig tur på hverdager, opp mot 18–20 kilometer, mens helgene ble brukt til enorme mengder trening, og det var ikke uvanlig at de kunne trene over 30 kilometer hver dag og ofte opp mot 40 kilometer. Samlet sett var det mye utholdenhetstrening, men den korte og intense løpingen i motbakke i sand samt fartslekene ga spesifikk trening. Cerutty er mest kjent for at han fikk utøverne sine til å løpe mye barbeint på sand og i bratte sanddyner, samt sin holistiske tilnærming til kroppen og fysisk fostring.

På samme tid vokste også Ron Clarke til å bli en av verdens aller beste løpere, først og fremst på 5000 og 10 000 meter. Hans trening besto i stor grad av stort volum på opp mot 250 kilometer per uke, og gjerne tre løpeturer om dagen. For oss nordmenn er han nok mest kjent for 27.39.4. verdensrekorden på 10 000 meter satt under Bislett Games i 1965.

Nezealenderen Arthur Lydiard (1917–2004) er kanskje den løpetreneren som har hatt størst påvirkning på internasjonal løping de siste tiårene.

I utgangspunktet var han en av frontfigurene når det kom til jogging som mosjon for vanlige mennesker. Samtidig ble han helt avgjørende for moderne treningsfilosofi på grunn av hans nye tanker om periodisering, altså å dele inn året i fire ulike treningsperioder. Den første av Lydiards perioder ble kalt maratonperioden, en form for grunntrening som besto av to økter om dagen og hovedsakelig av moderat intensitet. Her var det vanlig å løpe 160 kilometer i uka og noe lengre for utøvere som satset på de lengste distansene. Denne perioden varte i tre–fire måneder. Etter en lang grunntreningsperiode kom den andre perioden, som han kalte bakketrening. Denne var ment som en spesifikk periode for å trene hurtighet og styrke, hvor man løp både motbakkedrag på 200–300 meter flere ganger i uka og sprunglauf (lange løpesteg à la elghufs). Resten av uka besto av lengre roligere turer, og her begynner vi å se konturen av filosofien rundt å ha tre dager i uken med mer intensiv trening, adskilt med roligere dager. Under denne perioden var det også fire–seks uker med fokus på å forbedre løpsøkonomi. Den siste og mest intense av de konkurranseforberedende periodene hadde spesifikk hurtighet og utholdenhet som fokus. Treningen besto av intervaller på bane, og draglengden var fra 200 meter og oppover. Lydiard mente at denne perioden ikke burde vare i mer enn cirka fire uker, da dette var mer en nok for å utvikle utøvernes anaerobe (kroppens evne til å produsere energi uten oksygen) egenskaper, og dessuten innebar det en stor mental kostnad. Lydiard fant ut at en for lang periode med altfor stort fokus på anaerob trening gikk på bekostning av den generelle utholdenheten. Dette var også noe av grunnen til at han sverget til langturer på søndager, gjerne så lange som 35 kilometer. Den fjerde og siste perioden var selve konkurransesesongen, med redusert volum og løp som ble brukt som formtopping inn mot sesongens høydepunkt, som ofte var OL eller andre mesterskap. Noe av det mest nyskapende med Lydiards filosofi var hans forståelse for at man hele tiden måtte utvikle nye egenskaper samtidig som man vedlikeholdt det man allerede hadde bygget opp, og at man måtte ha både utholdenhet og hurtighet – og at ingen av egenskapene måtte gå på bekostning av hverandre.

Friidrettstreneren og Nike-grunnleggeren Bill Boerman innførte periodisering av trening i USA, hvor han også ble kjent for å dele inn treningsdagene i harde og rolige dager. Det ble nå en større forståelse og aksept for at den treningen som ga de beste resultatene, inneholdt en god blanding av lang og rolig løping, noe mer intens løping og en blanding av lengre progressive fartsleker og intervalltrening. De norske brødrene Arne og Knut Kvalheim trente begge under Bowerman ved University of Oregon i Eugene i USA på slutten av 1960- og starten av 1970-tallet. Senere ble Knut trener, og essensen i hans filosofi var også mye mengde samt en del lengre og mer intense løpeturer som kan sammenlignes med terskeløkter. Det samme kan sies om treningen til våre største løpere i de kommende tiårene: Grete Waitz og Ingrid Kristiansen (selv om Waitz løp noe mindre mengde og ofte med litt høyre fart).

Ron Clarke (1937–2015) var en legendarisk australsk langdistanseløper på 1960-tallet, mest kjent for å ha satt 17 verdensrekorder. Han løp stort volum hver uke og ble den første som løp 10 000 meter under 28 minutter.

Det var først med Steve Ovett, Sebastian Coe og Steve Cram på slutten av 1970-tallet at vi igjen skulle få se litt ulike tilnærminger. Ovett og Coe ble kjent for sine tøffe kamper og rivalisering både på og utenfor banen. Ovett fokuserte mer på utholdenhet og litt større variasjon, mens Coe ble kjent for lavere volum og høyere fart til tross for at også han løp omkring 100 kilometer i uka. Coe var også innom alle aspektene av treningen mer jevnlig og periodiserte treningen slik at han sprintet, trente tempo/terskel og hadde rolige langturer jevnlig hver uke. Ovett hadde litt større fokus på mer volum og flere løpte kilometer, samt mer intervaller og utholdenhet gjennom blant annet å jevnlig delta i terrengløp.

1980-tallet ble også preget av at vitenskapen fikk større plass i treningsforståelsen og trenernes filosofi. Tidligere hadde man snakket om og trent mot «konkurransefart», nå snakket man om «VO2-maks». Tidligere het det «tempo», på 1980-tallet snakket man om «terskeltrening». Det ble også utviklet intensitetssoner og andre parametere som var målbare. Mye av treningen, i alle fall i Europa og USA, ble fokusert omkring lavere volum og høyere intensitet. Resultatet ble at land i Vest- og Nord-Afrika etter hvert overtok som de dominerende løpsnasjonene i konkurranser, land som på mange måter hadde motsatt fokus, med høyere volum og mer kondisjon og utholdenhet. En av få vestlige løpere som ikke fulgte trenden med lavt volum og høy intensitet, var Robert Owen «Bob» Kennedy Jr. Han trente mye med kenyanske utøvere og hadde det vi nå kaller en klassisk Lydiarsk tilnærming med fokus på mange kilometer og mye utholdenhetstrening. Kennedy ble også første ikke-afrikaner til å løpe 5000 meter under 13 minutter da han satte amerikansk rekord på 12.58.21 i 1996.

At land som for eksempel Kenya skulle dominere i internasjonal mellom- og langdistanse i stor grad, ble lenge forklart med en særegen genetikk, men det skulle vise seg at det hadde lite med gener å gjøre. De kenyanske løperne trente for det meste på løping med en intensitet som viste seg å være ideell med tanke på å utvikle kondisjon og utholdenhet, nemlig omkring den anaerobe terskelen. Der vestlige løpere kanskje bare løp en og annen terskel-økt på åtte–tolv kilometer, løp kenyanerne mye lenger og hyppigere, uten at noen kunne forklare hvorfor. En ung mann og skitrener fra Namsos reiste til Kenya på starten av 1990-tallet for å observere dette. Frank Evertsen er forsker og gikk derfor vitenskapelig til verks. Så tidlig som i 1991 begynte han å måle laktat på de kenyanske løperne for å forstå hvorfor de løp så fort. Frank Evertsens forskning ble starten på og kjernen i det som senere skulle bli kjent som den norske metoden, en treningsmetode som kom til å få enorm internasjonal oppmerksomhet med suksessen til Henrik, Filip og Jakob Ingebrigtsen.

Den første norske utøveren siden Grete Waitz og Ingrid Kristiansen som fikk internasjonale resultater av betydning, var Marius Bakken. Bakken hadde tidligere vært trent av Sebastian Coes far Peter, i tillegg til at han hadde fått hjelp av Per Halle (6. plass på 5000 meter i OL i 1972) i sine yngre dager. Det var imidlertid etter at Bakken møtte Evertsen, at han fikk markant fremgang, mye takket være Evertsens nyskapende treningsopplegg med fokus på mye trening under og omkring den anaerobe terskelen. Tidligere hadde man trent i en polarisert modell med 75–85 % av treningen med lav intensitet og 15–25% med høy intensitet. Evertsens forskning viste at man kunne få markant fremgang om man reduserte den harde treningen til mer moderat intensitet og økte mengden av slik trening. Begrepet dobbel terskel ble født. Å trene dobbel terskel betyr rett og slett at man kjører to økter på samme dag, en morgen og en ettermiddag, på terskel-intensitet (omkring 80–87 % av makspuls, eller mellom 2,0–3,0 mmol/L om man måler laktat) slik at man får inn mest mulig intensiv trening på en dag. At man har 6–10 timer hvile og restitusjon mellom øktene gjør at man samlet kan øke treningsbelastningen uten stor fare for skader eller overtrening. Mange hadde trent både en, to og opptil tre moderate økter om dagen tidligere. Men det som kjennetegner Evertsens norske modell er at dette er en treningsfilosofi fundert på en vitenskapelig tilnærming til kroppens fysiologi med systematisk bruk av to doble terskeløkter per uke med streng intensitetskontroll. Her var ingen ting overlatt til tilfeldigheter.

Om vi ser på alle de beste norske løperne på denne siden av 2000-tallet, ser vi at nesten alle har trent etter denne filosofien, det være seg Sondre Norstad Moen, Sindre Buraas og Karoline Bjerkeli Grøvdal i tillegg til brødrene Ingebrigtsen og Narve Gilje Nordås.

De siste årene har Evertsens metode fått fotfeste verden over, og ikke bare innenfor løping. Syklister, triatleter, skiskyttere og langrennsløpere sverger nå til terskeltrening. Og resultatene er overveldende. Nesten alle de beste utholdenhetsutøverne i verden trener etter dette prinsippet. Som nordmann er det med skrekkblandet fryd jeg observerer at internasjonale løpere som for bare et par år siden ikke utgjorde noen trussel mot Jakob Ingebrigtsen, nå er seriøse utfordrere etter at de har gått bort fra tidligere treningsfilosofi og fått markant fremgang takket være den norske metoden.

Samtidig kan man spørre seg hvorfor ikke flere norske løpere presterer på et enda høyere nivå enn de gjør i dag, når vi har en norsk treningsmetode som er dokumentert å være den beste og mest effektive metoden for å utvikle kondisjon og utholdenhet. Vi har noen lovende yngre utøvere, men foruten Henrik, Filip og Jakob samt Narve er det ingen utøvere som er i nærheten av medalje i internasjonale mesterskap. Dagens utøvere har i tillegg til den norske metoden langt bedre løpesko til både trening og konkurranse, sko som gjør at man kan trene mer med kortere restitusjon enn tidligere samt løpe betydelig raskere. Vi har også mye bedre kunnskap om og tilgang til ernæring som forbedrer prestasjon og restitusjon. Derfor er det egentlig en gåte hvorfor ikke mange flere unge hardt satsende utøvere løper raskere enn vanlige klubbløpere gjorde på 1970- og 1980-tallet.

Å løpe fort er én ting – å løpe skadefritt er en annen. I denne boka skal jeg forsøke å forklare hva som faktisk skjer fysiologisk i kroppen ved trening, og hvorfor man bør trene variert. Hva bør man egentlig tenke på når det kommer til ernæring og søvn, hvilke sko fungerer best, og hva slags annet utstyr finnes på markedet? Trenger man egen laktatmåler? Og hvordan skal man forberede seg best mentalt til egen trening – og kanskje også til konkurransedagen.

